**Nr. 26 din 29.01.2020**

**Comunicat de presă**

**Adunarea generală extraordinară a judecătorilor din cadrul tribunalului maramureş**

Aducem la cunoştinţa opiniei publice că în cursul zilei de astăzi, 29 ianuarie 2020, la nivelul Tribunalului Maramureş a fost convocată Adunarea generală extraordinară a judecătorilor, în vederea formulării unui punct de vedere privind adoptarea proiectului de lege vizând abrogarea dispozițiilor legale care consacră pensia de serviciu.

Judecătorii Tribunalului Maramureş au hotărât suspendarea activităţii de judecată pe perioadă nedeterminată, cu excepţia cauzelor urgente, măsură care operează începând cu data de 29.01.2020.

De asemenea, judecătorii Tribunalului Maramureş au stabilit că urmează a refuza participarea la constituirea Birourilor Electorale Judeţene în anul 2020 cu prilejul desfăşurării alegerilor locale şi parlamentare.

Judecătorii Tribunalului Maramureş solicită actorilor implicaţi în garantarea independenţei magistraţilor şi asigurarea normalei funcţionări a justiţiei ca serviciu public următoarele:

* Normarea activităţii judecătorilor prin raportare la volumul de activitate al judecătorilor din Uniunea Europeană;
* Reconfigurarea situaţiei personalului din instanţe atât prin adaptarea schemelor de personal (judecători şi personal auxiliar de specialitate), cât şi prin asigurarea ocupării tuturor posturilor vacante din sistem;
* Asigurarea resurselor materiale adecvate în scopul desfăşurării în condiţii optime a actului de justiţie - sedii instanţe, infrastructură informatică etc.;
* Stabilitatea legislativă necesară asigurării predictibilităţii actului de justiţie;
* Revenirea asupra măsurii abrogării pensiei de serviciu, în condiţiile în care aceasta reprezintă o garanţie a independenţei magistraţilor, respectiv o obligaţie asumată la nivel internaţional de către Statul Român.

Recomandăm justiţiabililor/apărătorilor/altor participanţi implicaţi în cauzele aflate pe rol să urmărească desfăşurarea acestora în perioada următoare.

**Conducător al Biroului de informare şi relaţii publice**

**Judecător PETRARIU MIRELA-ROXANA**